b'\n_START_ARTICLE_\nLuka Mesec\n_START_SECTION_\n\xc5\xbdivljenje\n_START_PARAGRAPH_\nOdra\xc5\xa1\xc4\x8dal v povpre\xc4\x8dni apoliti\xc4\x8dni delavski dru\xc5\xbeini v \xc5\xbdeleznikih, politika ga je za\xc4\x8dela zanimati v srednji \xc5\xa1oli, zato se je po maturi na \xc5\xa1kofjelo\xc5\xa1ki gimnaziji vpisal na \xc5\xa1tudij politologije. Na Fakulteti za dru\xc5\xbebene vede v Ljubljani je leta 2012 dokon\xc4\x8dal smer Evropske \xc5\xa1tudije. Ob \xc5\xa1tudiju je deloval v Klubu \xc5\xa1tudentov Sel\xc5\xa1ke doline, \xc5\xa1tudentskem politolo\xc5\xa1kem dru\xc5\xa1tvu Polituss, v Fronti prekercev in gibanju Mi smo univerza. Od leta 2010 je aktivno sodeloval na Delavsko-punkerski univerzi, aktivisti\xc4\x8dno-teoretski organizaciji, ki je v slovenski politi\xc4\x8dni prostor prinesla koncept demokrati\xc4\x8dnega socializma, in In\xc5\xa1titutu za delavske \xc5\xa1tudije, kar ga je pripeljalo do vklju\xc4\x8ditve v Iniciativo za demokrati\xc4\x8dni socializem. Nase je opozoril tudi z javnimi govori na vseslovenskih ljudskih vstajah in protestih v letih 2012\xe2\x80\x932013. Na volitvah julija 2014 mu je uspelo postati poslanec Zdru\xc5\xbeene levice, kar je njegova prva redna slu\xc5\xbeba.\n_START_SECTION_\nPolitika\n_START_PARAGRAPH_\nZavzema se za participativno ekonomsko demokracijo, dru\xc5\xbebeno upravljanje podjetij, dav\xc4\x8dno razbremenitev revnega sloja, ukinitev dav\xc4\x8dnih oaz in delavske pravice ter proti neoliberalizmu, ki po njegovem mnenju ni ni\xc4\x8d drugega kot razredni boj kapitala zoper organizirano delavstvo. Kontinentalna Evropa, kjer sta bila neko\xc4\x8d mo\xc4\x8dna socialna demokracija in sindikalno gibanje, po mnenju Luke Meseca ta razredni boj do\xc5\xbeivlja \xc5\xa1ele sedaj pod krinko evropskih integracij, v katerih skupnost dr\xc5\xbeav tekmuje med sabo, namesto da bi temeljila na vzajemnosti._NEWLINE_Stranka Levica se pod koordinatorstvom Luke Meseca povezuje s strankami Evropske levice (angle\xc5\xa1ko European left), kjer med drugim sodelujejo gr\xc5\xa1ka Siriza, francoski Front de gauche, nem\xc5\xa1ka Die Linke in \xc5\xa1panska Zdru\xc5\xbeena levica.'